CELEX: 62021TN0803
Language: et
Date: 2021-12-27 00:00:00
Title: Kohtuasi T-803/21: 27. detsembril 2021 esitatud hagi – NQ versus nõukogu jt

7.3.2022   
            
            
               ET
            
            
               Euroopa Liidu Teataja
            
            
               C 109/25
            
         
      27. detsembril 2021 esitatud hagi – NQ versus nõukogu jt
      (Kohtuasi T-803/21)
      (2022/C 109/34)
      Kohtumenetluse keel: portugali
      
         Pooled
      
      
         Hageja: NQ (esindajad: advokaadid R. Leandro Vasconcelos ja M. Martins Pereira)
      
         Kostjad: Euroopa Liidu Nõukogu, Euroopa Komisjon, Euroopa välisteenistus
      
         Nõuded
      
      Hageja palub Üldkohtul:
      
                  —
               
               
                  tühistada komisjoni välispoliitika vahendite talituse 1. detsembri 2021. aasta otsus ja otsus jätta soovitamata tulevastele ELi valimisvaatlusmissioonidele viie aasta jooksul;
               
            
         teise võimalusena, kui kohus leiab, et see ei ole vaidlustatav akt:
      
                  —
               
               
                  tühistada 16. oktoobri hindamisaruanne;
               
            
         kolmanda võimalusena, kui kohus leiab, et ükski neist ei ole vaidlustatav akt:
      
                  —
               
               
                  tühistada peavaatleja abi (Deputy Chief Observer) 22. oktoobri otsus.
               
            
                  —
               
               
                  jätta Euroopa Komisjoni ning olenevalt olukorrast Euroopa välisteenistuse ja Euroopa Liidu Nõukogu kohtukulud nende endi kanda ja mõista neilt välja hageja kohtukulud.
               
            
         Väited ja peamised argumendid
      
      Hagi põhjenduseks esitab hageja kuus väidet.
      
                  1.
               
               
                  Esimene väide, et on rikutud õigust olla ära kuulatud.
                  Hindamismenetluses, mille tulemusel tehti 16. oktoobril 2021 hindamisaruanne, on rikutud hageja õigust olla ära kuulatud hindamisaruande projekti kohta, st enne lõpliku otsuse tegemist. See õigus tuleneb õigusest heale haldusele, mis on esitatud Euroopa Liidu põhiõiguste harta (edaspidi „harta“) artiklis 41.
               
            
                  2.
               
               
                  Teine väide, et on rikutud põhjendamiskohustust.
                  Välispoliitika vahendite talitus võttis vaidlustatud otsuse vastu põhjendamiskohustust rikkudes. See kohustus on esiteks sätestatud ELTL artikli 296 teises lõigus ja seda on kinnitatud harta artikli 41 lõike 2 punktis c. Vaidlustatud otsuse põhjenduses ei ole võimalik tuvastada põhjuseid, millele tugineb otsus jätta isik soovitamata ja kohaldada viie aasta pikkust välistamist.
               
            
                  3.
               
               
                  Kolmas väide, et on rikutud õiguskindluse põhimõtet.
                  Vaidlustatud otsus on vastu võetud õiguskindluse põhimõtet rikkudes. Õiguskindluse põhimõte on üks liidu õiguse üldpõhimõtetest. Vaidlustatud otsuses ei ole viidatud välistamismeetme õiguslikule alusele ning seda õiguslikku alust ei ole võimalik tuvastada ka selle otsuse muudele osadele viidates.
               
            
                  4.
               
               
                  Neljas väide, et on rikutud proportsionaalsuse põhimõtet.
                  Meede, millega jäetakse isik soovitamata tulevastele missioonidele viie aasta jooksul, on ebaproportsionaalne, võttes arvesse, et kõne all olnud käitumisjuhendi väidetav rikkumine tema poolt ei olnud raske.
               
            
                  5.
               
               
                  Viies väide, et on rikutud õigust era- ja perekonnaelu austamisele.
                  Vaidlustatud otsuses on rikutud õigust era- ja perekonnaelu austamisele, mis on esitatud harta artiklis 7 ja Euroopa inimõiguste konventsiooni (edaspidi „EIÕK“) artiklis 8. Hageja väidab, et tema perekondlikud probleemid ei takistanud tal täita ülesandeid, mis olid tol hetkel pooleli.
               
            
                  6.
               
               
                  Kuues väide, et on rikutud sõnavabadust.
                  Vaidlustatud otsuses on rikutud hageja sõnavabadust. Sõnavabadus on kaitstud harta artikliga 11 ja EIÕK artikliga 10. See vabadus kätkeb õigust väljendada suuliselt või kirjalikult arvamusi, mis kalduvad kõrvale nendest arvamustest või on vähemuses võrreldes nende arvamustega, mida kaitseb institutsioon, kus töötavad Euroopa Liidu ametnikud ja teenistujad.